
1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 582/ 4 noiembrie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă "Legea sponsorizării sportivilor minori cu aptitudini".

Pentru întocmirea raportului, Comisia a analizat avizul Consiliului Legislativ şi Punctul de vedere al Guvernului.


Propunerea legislativă are ca obiect de reglementare instituirea posibilităţii ca minorii cu aptitudini sportive să fie sponsorizaţi până în momentul majoratului de către diverse societăţi comerciale, pentru a-şi valorifica potenţialul şi pentru asigurarea unui echilibru social şi alinierea la cutumele ţărilor membre ale Uniunii Europene în ceea ce priveşte favorizarea performanţei sportive la vârste fragede. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: doamna Doina Melinte - secretar de stat în cadrul Ministerului Tineretului şi Sportului.

5. Potrivit prevederilor art.75 alin. (1) din Constituţia României, republicată, şi ale art.92  alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Proiectul de Lege a fost respins de Senat, în calitate de primă Cameră sesizată, în şedinţa din 3 noiembrie 2009.


În urma dezbaterii, în şedinţa din 10 noiembrie 2009, Comisia a propus, cu unanimitatea voturilor celor prezenţi, respingerea propunerii legislative, din următoarele motive:

- propunerea legislativă reprezintă o suprareglementare în domeniu, prevederi asemănătoare fiind cuprinse în Legea nr. 69/2000, Legea educaţiei fizice şi sportului, cu modificările şi completările ulterioare, respectiv Legea nr. 32/1994 privind sponsorizarea, cu modificările şi completările ulterioare;

- nu sunt definite categoriile de termeni cu care se operează în iniţiativa legislativă;

- conţine prevederi neclare sub aspectul condiţiilor şi modalităţilor de punere în aplicare; 

- propunea legislativă vine în contradicţie cu unele prevederi din Legea nr.84/1995, Legea învăţământului, republicată, cu modificările şi completările ulterioare, respectiv Legea nr.500/2002 privind finanţele publice, cu modificările şi completările ulterioare.

